Sp-Kodin toimitusjohtaja Jukka Rantanen: Ongelmat räjähtävät käsiin, kun lyhennykset alkavat.

Asunnon kokonaishinnasta usein 70 prosenttia taloyhtiölainaa.

Rahoitusvastikkeen lyhennysvapaa jopa 5 vuotta.

Kiinteistönvälitysketju Sp-Kodit Oy:n toimitusjohtaja Jukka Rantanen pelkää, että taloyhtiölainoissa tikittävä aikapommi räjähtää vielä käsiin. TIINA SOMERPURO/KL

Kiinteistövälitysketju Sp-Kodin toimitusjohtaja Jukka Rantanen sanoo, että uudiskohteiden taloyhtiölainoissa tikittää aikapommi.

- Tulemme näkemään muutamien vuosien päästä enemmänkin epätoivoisia tilanteita ja jopa oikeudenkäyntejä vahingonkorvausvaatimuksineen, kun taloyhtiölainojen lyhennykset alkavat ja rahoitusvastikkeet nousevat jopa useisiin tuhansiin euroihin kuukaudessa. Se tulee monelle ikävänä yllätyksenä, Rantanen sanoo.

Hän uskoo, että monet yrittävät myydä asuntojaan, ennen kuin vastikkeet kohoavat pilviin.

- Olen esimerkiksi kuullut, että Espoossa metron varrella sijaitsevan 100 neliön kerrostalohuoneiston kuukausittaiset vastikekulut tulee lyhennysvapaan päätyttyä olemaan 5 500 euroa ja Oulussa sijaitsevan uuden yksiön 1 400 euroa kuukaudessa. Näistä ei puhuta, eikä kerrota riittävän selvästi ostajalle ennen kauppoja, Rantanen sanoo.

Rantanen tarkentaa Iltalehdelle, ettei hän tai hänen edustamansa yhtiö ole tehnyt varsinaista analyysiä asiasta esimerkiksi taloyhtiötasolla.

- Lähinnä nämä tiedot pohjautuvat siihen, mitä olemme kuulleet joko suoraan asiakkailtamme tai yhteistyökumppaneilta.

Erityisesti pk-seudun ongelma

Rantasen mukaan ongelma korostuu erityisesti pääkaupunkiseudulla, jossa asuntokauppa käy edelleen kuumana ja vuokrat ovat karanneet " normaalituloisten käsistä. "

- Monet päätyvät ostamaan oman asunnon pankista rahoittamallaan pienellä omarahoitusosuudella ja taloyhtiölainalla. Tyypillisesti näissä lainoissa ovat ensimmäiset vuodet lyhennysvapaita.

Rantanen sanoo, että kuvio on mennyt riskisempään suuntaan jo pitkään. Nykyään on hyvin tyypillistä, että uudiskohteen kokonaishinnasta 70 prosenttia on taloyhtiölainaa ja 30 prosenttia myyntihintaa, jonka asiakas kaupanteossa maksaa.

Taloyhtiölainaan on leivottu sisään pitkä lyhennysvapaa.

- Tyypillisesti lyhennysvapaat ovat liikkuneet 2-3 vuodessa, mutta nyt tapaa jo 5 vuodenkin lyhennysvapaita, Rantanen sanoo.

Rantanen kysyykin, mitä tapahtuu, kun lyhennysvapaat loppuvat?

- Ovatko ihmiset varautuneet jopa tuhansien eurojen kuukausittaisiin vastikekuluihin?

Hänen mukaansa uusien asuntojen taloyhtiölainojen riskeistä olisi puhuttava avoimesti.

- Rakennusliikkeiden markkinointimateriaaleissa tulisi näkyä selvästi arvio tulevasta rahoitusvastikkeen määrästä vuosittain koko laina-ajalta. Nyt niissä näkyy usein vain ensimmäinen vuosi, joka johtaa uudesta asunnosta ja pienistä asumiskuluista hurmaantuneen valitettavasti täysin harhaan.